Polisiebeampte op pad werk toe doodgeskietArgieffoto: SAPD ŉ Polisiebeampte verbonde aan die King Shaka-lughawe, noord van Durban, is Dinsdag doodgeskiet toe hy op pad werk toe was. Kol. Thembeka Mbhele, provinsiale polisiewoordvoerder, het gesê die voorval het omstreeks 04:00 in Folweni plaasgevind. “Konst. Joseph Mondii Chiliza (38) het sy huis in die Phola-woonbuurt verlaat en na die naaste busstop geloop toe hy deur ŉ onbekende aantal verdagtes oorval en geskiet is. Hy is in die kop, nek en bors geskiet, waarna die aanvallers sy dienspistool gesteel en sy liggaam teen ŉ wal afgegooi het,” het Mbhele gesê. Die Folweni-polisie ondersoek ŉ saak van moord. ŉ Volskaalse soektog na die verdagtes is van stapel gestuur.